રાજકોટ, પોરબંદર અને જૂનાગઢ ત્રણેય શહેરમાં આ પરિસંવાદનાં આયોજન માટેનાં કારણ, ભૂમિકા અને ‘ચિત્રલેખા’ આ પ્રકારનું આયોજન શા માટે કરે છે એની વિગત આપતાં ‘ચિત્રલેખા’ના તંત્રી ભરત ઘેલાણીએ કહ્યું કે આજે દેશની આર્થિક સ્થિતિ થોડી ચર્ચાસ્પદ છે. ગુજરાતમાં ચૂંટણીનો માહોલ છે ત્યારે વિકાસ અંગે ઘણા પ્રકારની વાત કે રમૂજ સોશિયલ મિડિયામાં થઈ રહી છે, પરંતુ આપણે રાજકીય ચર્ચા માટે એકઠા થયા નથી. આપણે તો આપણું પોતાનું, સામાન્ય માણસના પરિવારનું આર્થિક આયોજન કરી શકીએ એ માટે વાત કરવાની છે. ‘ચિત્રલેખા’ અગાઉ બૉમ્બે સ્ટૉક એક્સચેન્જ સાથે શૅરમાર્કેટની સમજ માટે આવાં આયોજન કરતું. હવે અમે આદિત્ય બિરલા કૅપિટલ સાથે રોકાણનાં અન્ય સાધન વિશે આ પ્રકારનું આયોજન કરી રહ્યા છીએ, જેને વાચકોનો ખૂબ સારો પ્રતિસાદ અમને મળ્યો છે. રાજકોટ, અમદાવાદ, જામનગરમાં આવા કાર્યક્રમ થતા રહે છે, પરંતુ પોરબંદર અને જૂનાગઢમાં પ્રથમ વાર આવ્યા છીએ એનો વિશેષ આનંદ છે. ફક્ત શૅરબજારના પ્રવાહ નહીં, પરંતુ રોકાણના અન્ય માર્ગો, વિકલ્પો અંગે પણ આ પરિસંવાદમાં ચર્ચા થતી હોય છે.